Kiinalaiset ovat paras turistiryhmä, he ovat meidän alan tuotteiden perään, sanoo kultasepänliike E. Lindroosin Olli Lindroos.

Ulkomaisten matkailijoiden yöpymiset ovat lisääntyneet Suomessa entisestään tänä vuonna. Tilastokeskuksen mukaan tammi-heinäkuun välisenä aikana selvästi eniten, 46 prosenttia, ovat lisääntyneet kiinalaisten yöpymiset, kun verrataan viime vuoden vastaavaan aikaan.

Suomen matkailuimagoa kehittävän Visit Finlandin mukaan viime vuonna eniten rahaa Suomeen jättivät kiinalaiset turistiryhmät.

Jutun lopusta näet taulukon eri matkailumaista tulevien turistien jättämistä rahamääristä.

Helsinkiläisissä kultasepänliikkeissä on huomattu, että Suomeen matkaavilla kiinalaisilla on rahaa ja heitä kiinnostavat arvokkaat korut.

Yrittäjä ja kultaseppä Olli Lindroosin mukaan kesäaikaan kiinalaisturistien ryhmiä riittää jokaiselle viikolle. Kun helsinkiläiseen liikkeeseen pelmahtaa ryhmä kiinalaisia, koko liike on täynnä ja muita asiakkaita ei meinaa ehtiä palvella.

– He ovat mielestäni paras turistiryhmä. Ehdottomasti. He ovat meidän alan tuotteiden perään, sanoo Lindroos.

Kultaseppäyrittäjä kertoo, että heidän liikkeeseen on varta vasten palkattu myyjä, joka puhuu Kiinan kieltä kuin äidinkieltään.

– Meillä on tarkkaa, että pitää olla kiinaa puhuva myyjä, ei siitä muuten tule mitään. He eivät oikein tunne oloaan kotoisaksi, jos yritämme palvella esimerkiksi englanniksi.

Lindroosin mukaan suomalaiset tuotteet ovat nostaneet haluttavuutta kiinalaisten silmissä. Näitä ovat muun muassa Kalevala Korun Lapponia-brändin niin kutsutut Star Wars -korut kuten Planetaariset laaksot ja Darinan koru.

Jopa 40 000 euroa kerralla

Helsingin Sanomat kertoi keskiviikkona yhden kiinalaisryhmän ostaneen kultasepänliikkeestä yli 40 000 euron edestä kelloja ja koruja - muiden muassa Star Warsin Leian kaulakoruna tunnetuksi tullutta Planetaariset laaksot -korua.

Carrie Fisher esitti Star Wars -elokuvien prinsessa Leiaa. Kaulassa nähtiin Lapponian Planetaariset laaksot -koru.­

– Lapponia on yksi Suomen hienoimpia korubrändejä ja varmaan tunnetuin. Star Wars -tyyli ja Weckströmin meininki ovat kauaskatseista. Design on vanhaa mutta silti tätä päivää. Suomalainen muotoilu on huippu juttu, Lindroos säestää.

Lindroosin mukaan Planetaariset laaksot on ollut hänenkin liikkeessään hyvä vetonaula. Niitä on myyty kiinalaisturisteille joitain kappaleita, mutta myös korukilpailuja voittaneen Lindroosin oma tuotanto on kiinnostanut.

Turistien matkaan on lähtenyt Lindroosin mukaan muun muassa Lumi ja Kide -timanttisormuksia.

– Aika tasaisesti menee molempia valkokultaisena. Molempia sormuksia saa monella eri timanttikoolla, mutta keskihinta pyörii suunnilleen siinä 3 500 euron kieppeillä, Lindroos kertoo.

Jutun alussa olevalla videolla kultaseppäyrittäjä kertoo kiinalaisista asiakkaistaan ja näiden toiveista.

Myös nuoret ostavat arvokkaita koruja

Putiikinomaisessa kultasepänliikkeessä Faber Artissa käy toimitusjohtaja Annamari Ettilän mukaan jalan kulkevia yksittäisiä kiinalaisryhmiä. Myös Ettilä on huomannut, että heillä ei ole rahasta pulaa.

– Kiinalaisturistien määrässä on viime kesän osalta selvä kasvu. Heitä kiinnostavat arvokkaat käsityönä tehdyt korut.

Faber Art myy omia sekä eurooppalaisvalmisteisia koruja. Kiinalaisturistien mukaan lähtee Ettilän mukaan koruja joiden hinnat vaihtelevat 1 000–2 000 euron välillä.

Ettilän mukaan hänen liikkeeseensä löytävissä turistiryhmissä on usein mukana joku nuorempi henkilö, joka osaa englantia.

– Hekin ovat kiinnostuneita suhteellisen arvokkaista koruista, Ettilä sanoo.

Hänen mukaansa kiinalaisia turisteja houkuttelevat erityisesti sirot timanttikorut, punaisia jalokiviä sisältävät korut ja keltakulta.

Jos et näe taulukkoa laitteellasi, voit katsoa sen tästä.